Toer deur parke help renosters | News24
Toer deur parke help renosters
SY mikpunt – om deur 19 nasionale parke in Suid-Afrika met 'n bergfiets te ry vir die bewusmaking van renosterstropery, die bekamping daarvan en om geld vir 'n "weeshuis" vir klein renostertjies in te samel.
Wayne Bolton, 'n ere-veldwagter van SANParke en gekwalifiseerde veldgids vir die Kruger- en Addo- Nasionale Parke, het op 28 November voor die Pafurihek by die Krugerwildtuin met sy fietstoer begin.
Die tema vir sy toer is: One land, love it.
Bolton se vrou, Nikki, en hul twee kinders, Daniel en Laura, wat almal ook ere-veldwagters is, staan hom tydens die toer by. Die twee kinders sal ook dele saam met hom ry.
Hy beskou homself as 'n gemiddelde sportman wat al ses keer aan die Duzi-kanovaart, aan marathons én die Comrades-marathon deelgeneem het.
Dit is die eerste keer dat Bolton so 'n fietstoer aanpak. Hy wil mense aanmoedig om 'n bydrae tot die volhoubaarheid van die natuur te doen.
Deur al die nasionale parke te besoek wil Bolton aan die gemeenskap wys dat bewaring en volhoubaarheid 'n ketting vorm.
Hy sal elke keer van die hek by die betrokke parke wegspring. Tydens sy besoek aan die onderskeie parke sal hy met die onderskeie parkbestuurders praat oor berigte vir hul onderskeie parke en die voordele wat elke park vir besoekers inhou.
Die belangrikste van sy besoeke is die rol wat onderteken moet word.
Bolton sê tot dusver was die rit baie interessant én uitdagend. "Ek het binne die eerste ses dae 640 km voltooi. Dit was baie warm, met temperature tussen 40° en 48° Celsuis en dan ook nog die hitte wat van die teer af opslaan.
"Ons het ook besonderse Suid-Afrikaners ontmoet, wat ons baie ondersteun het."
Volgens Bolton het die personeel van die Kruger, Mapungubwe en Marakele hulle entoesiasties ontvang, wat die lang ure op die pad die moeite werd gemaak het. "Dit is gewone mense, soos die SANPark-veldwagters, wat die buitengewone doen."
Bolton is tans op pad Golden Gate toe en sal vandag (09/12) deur Bethlehem ry. Hy en sy gesin sal vir 'n paar dae by Golden Gate rus voordat hulle die pad oor Bloemfontein na Mokala sal aandurf.
Die Boltons, van Port Elizabeth afkomstig, behoort op 11 Februarie by die Addo- Nasionale Park – die einde van die tog – aan te kom. Die toer eindig met 'n glansdinee by die Addo- Nasionale Park. Hiertydens sal 'n veiling gehou word en al die geld wat tydens die toer ontvang is, sal vir die Care for Wild Africa, 'n renoster-weeshuis, gaan. Bolton se toer kan op Facebook One Land Love It Expedition, asook op Twitter @onelandloveit, gevolg word.